**DÔVODOVÁ SPRÁVA**

Predkladaným návrhom novely zákona o sociálnej práci sa navrhuje predĺženie prechodného obdobia, počas ktorého sociálny pracovník, ktorý vykonáva sociálnu prácu v špecializovanom odbore sociálnej práce ustanovenom nariadením nemusí spĺňať podmienku osobitného kvalifikačného predpokladu na výkon špecializovanej odbornej činnosti, a to do 31. decembra 2024. Predĺženie prechodného obdobia vychádza z potreby praxe, kedy mnohí sociálni pracovníci nebudú mať podľa účinného znenia zákona dostatok času na absolvovanie špecializovaného vzdelávania. Ponechanie prechodného obdobia iba do konca roka 2023 by tak spôsobilo odliv sociálnych pracovníkov, ktorých je v praxi už teraz nedostatok.

Predložený návrh zákona je v súlade s Ústavou Slovenskej republiky, ústavnými zákonmi a s medzinárodnými zmluvami, ktorými je Slovenská republika viazaná. Návrh zákona nebude mať nepriaznivý dopad na verejné financie. Návrh bude mať pozitívny dopad na podnikateľské prostredie. Návrh nebude mať dopady na životné prostredie ani informatizáciu. Návrh nebude mať vplyv na služby pre občana, na manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, s právom Európskej únie, medzinárodnými zmluvami a inými medzinárodnými dokumentmi, ktorými je Slovenská republika viazaná.

1. **Osobitná časť**

**K čl. I**

Navrhuje sa predĺženie prechodného obdobia, počas ktorého sociálny pracovník, ktorý vykonáva sociálnu prácu v špecializovanom odbore sociálnej práce ustanovenom nariadením nemusí spĺňať podmienku osobitného kvalifikačného predpokladu na výkon špecializovanej odbornej činnosti, a to do 31. decembra 2024.

**K čl. II**

Účinnosť sa navrhuje od 1. júla 2023.